Inšpektorat za javni sektor

gp.ijs@gov.si

Številka: 090-92/2021/3

Datum: 5. 8. 2021

**Zadeva: Izvajanje določb Zakona o dostopu do informacij javnega značaja – mnenje**

 **ministrstva**

Zveza: vaš dopis z dne 28. 5. 2021

Spoštovani,

prejeli smo vaš dopis, v katerem prosite za pojasnila glede izvajanja določb Zakona o dostopu do informacij javnega značaja (v nadaljnjem besedilu: ZDIJZ).[[1]](#footnote-1) Zanima vas, ali je v primerih, ko prosilec v svoji zahtevi (vlogi) vnaprej napiše, da želi informacije javnega značaja brez morebitnih izjem, torej brez varovanih podatkov:

* dopustno, da se lahko prosilcu pošljejo anonimizirani dokumenti oziroma dokument s prikritimi podatki brez izdaje odločbe (naredi se samo uradni zaznamek, kot določa prvi odstavek 22. člena ZDIJZ);
* potrebno izdati odločbo, kot to določa drugi odstavek 22. člena ZDIJZ (iz katerega je razvidno, kateri podatki so bili prikriti in iz kakšnega razloga).

Sektor za transparentnost, integriteto in politični sistem vam v sodelovanju s Sektorjem za splošni upravni postopek in upravno poslovanje v nadaljevanju skladno s 32. členom ZDIJZ posreduje neobvezno pravno mnenje.

O pisni zahtevi za dostop do informacije javnega značaja ali njeni ponovni uporabi odločajo organi v postopku, ki ga določa ZDIJZ. Za vprašanja postopka s pisno zahtevo, ki niso urejena s tem zakonom, se uporabljajo določbe zakona, ki ureja splošni upravni postopek (15. člen ZDIJZ).

V zahtevi za dostop do informacij javnega značaja mora prosilec opredeliti informacijo, s katero se želi seznaniti in na kakšen način se želi seznaniti z vsebino zahtevane informacije (vpogled, prepis, fotokopija, elektronski zapis) – 17. člen ZDIJZ. Če organ zahtevi za dostop ugodi in odločitev ne posega v pravno varovane koristi drugih oseb, ne izda posebne odločbe, temveč o tem napravi uradni zaznamek (prvi odstavek 22. člena ZDIJZ). ZDIJZ ne opredeljuje pojma »uradni zaznamek«, ureja pa ga 218. člen Zakona o splošnem upravnem postopku[[2]](#footnote-2), ki določa, da kadar se v zadevah manjšega pomena ugodi strankinemu zahtevku, pa se ne posega v javno korist ali v korist koga drugega, zadostuje, da ima odločba samo izrek v obliki uradnega zaznamka v zadevi. Taka odločba se praviloma sporoči stranki ustno, lahko pa se izda tudi pisno, če organ tako odloči ali če stranka to zahteva.

Nadalje ZDIJZ v 7. členu (delni dostop) določa, da če dokument ali njegov del le delno vsebuje informacije iz 5.a ali 6. člena tega zakona in jih je mogoče izločiti iz dokumenta, ne da bi to ogrozilo njihovo zaupnost, pooblaščena oseba organa izloči te informacije iz dokumenta ter seznani prosilca z vsebino oziroma mu omogoči ponovno uporabo preostalega dela dokumenta.

Če organ zahtevo za dostop delno ali v celoti zavrne, o tem izda pisno odločbo (drugi odstavek 22. člena ZDIJZ). Zavrnilna odločba mora poleg ostalih sestavin vsebovati tudi obrazložitev razlogov, zaradi katerih je bila zahteva zavrnjena, ter pouk o pravnem sredstvu (peti odstavek 22. člena ZDIJZ).

Iz navedenega izhaja, da v kolikor prosilec zahteva določene informacije/dokumente na podlagi ZDIJZ in v zahtevi (vlogi) vnaprej napiše, da želi informacije javnega značaja brez varovanih podatkov, organ lahko posreduje take informacije/dokumente le, če to ne vpliva na javni interes ali interes drugih oseb oziroma, ne da bi to ogrozilo njihove zaupnosti. Vendar naj v izogib morebitnim dvomom opozorimo, da način obravnave vloge in odločanja o zahtevi za dostop do informacije javnega značaja ni odvisen od vložnika. Organ obravnava vlogo enako, ne glede na to, ali vložnik navaja, da želi dokument z ali brez varovanih osebnih in drugih podatkov. Pravica do dostopa do informacij javnega značaja (prvi odstavek 4. člena ZDIJZ) se izvršuje v skladu z zakonom. Zaradi zagotavljanja javnega interesa po dostopu do informacij javnega značaja, ki vključuje tudi zakonske omejitve dopustnega razkritja, o obsegu dostopa do informacije javnega značaja presoja organ, ne vložnik. Organ v skladu z zakonom ugotovi, ali je vložnik upravičen do zahtevane informacije javnega značaja in v kakšnem obsegu. Zato navedbe vložnika, da »soglaša«, da se v informaciji javnega značaja na primer prekrijejo varovani podatki, v ničemer ne vpliva na dolžno postopanje oziroma odločitev v zahtevi. Organ namreč ne omejuje dostopa zaradi volje vložnika, ampak izključno zaradi varovanega javnega interesa. Zato na obravnavan način izražena volja vložnika ne vpliva na drugačno (zakonito) postopanje. Organ mora odločiti v vsaki zahtevi v skladu z zakonom, v primeru omejenega dostopa do informacije javnega značaja (v vprašanju je govora o anonimiziranih dokumentih) to pomeni, da o tem izda odločbo. Povedano drugače, v vsebino informacije javnega značaja organ ne more posegati, če nima zakonitega pravnega temelja, in če o tem ne odloči z upravnim aktom. Informacija javnega značaja mora biti za vse prosilce enaka.

V omenjenem primeru organ izda konstitutivno odločbo, v izreku katere navede, da se iz dokumenta izloči npr. varovane osebne podatke. Ne more pa uporabiti zakonskega termina »zavrne«, saj ni mogoče zavrniti stranki posredovanja tistih podatkov, katerim se stranka vnaprej odpoveduje.

Lep pozdrav,

Pripravila: mag. Saša Jazbec

Ciril Repnik v. d. generalnega direktorja

sekretar

mag. Matjaž Remic

sekretar

Poslati po E-pošti:

- naslovniku: gp.ijs@gov.si

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251) in [82/13](http://www.uradni-list.si/1/objava.jsp?sop=2013-01-3034). [↑](#footnote-ref-2)